text: [{"text_idx": "#000000", "text": "I\u0301 eini krubbu undir einum a\u0301vi\u0301sum stj\u00f8rnuhimmali, til eina a\u0301vi\u0301sa ti\u0301\u00f0, gj\u00f8gnum eina u\u0301tvalda ungmoy, var\u00f0 Hann f\u00f8ddur \u2013 Kongur konganna, sja\u0301lvur Skaparin. Fullkomileikin kom inn i\u0301 syndra\u00f0a heimin, ey\u00f0mju\u0301kur. I\u0301 einari yvirfyltari bygd leita\u00f0u foreldrini eftir herbergi at hy\u0301sa hesum komandi Kongi; men ru\u0301m var ikki fyri teimum i\u0301 gistihu\u0301sinum. Alt tyktist tilvildarligt. Var\u00f0 ta\u00f0 hetta, Maria og Jo\u0301sef h\u00f8vdu v\u00e6nta\u00f0 sum eina v\u00e6lkomuheilsan til Frelsaran?"}, {"text_idx": "#000001", "text": "Desember ma\u0301na\u00f0ur er fyri okkum nu\u0301ti\u0301\u00f0armenniskju sum eitt crescendo. Ta\u00f0 byggir upp til eitt h\u00e6ddarpunkt: skjo\u0301tari, har\u00f0ari, o\u0301dligari fram til jo\u0301lakv\u00f8ld, ta\u0301 i\u00f0 alt bru\u0301sar i\u0301 einari gandakendari, fullkomnari l\u00f8tu, ta\u0301 i\u00f0 vit hei\u00f0ra Kongin."}, {"text_idx": "#000003", "text": "I\u0301 okkum liggur ein dju\u0301p tra\u0301an eftir fullkomileika, ti\u0301 innast inni vita vit, at naka\u00f0 fullkomi\u00f0 finst. Einans Hann er fullkomin, og av ti\u0301 at vit eru skapt i\u0301 Hansara mynd, so tra\u0301a vit eftir at gerast sum Hann."}, {"text_idx": "#000004", "text": "Men sum menniskju eru vit ikki fullkomin. Heimurin liggur i\u0301 ti\u0301 o\u0301nda, og dagliga ver\u00f0a vit mint a\u0301 hetta. Vit strekkja ikki til. Vit gerast strongd og \u00f8rkymla\u00f0 i\u0301 desemberma\u0301na\u00f0i. Vit hava ov no\u0301gv um oyruni. Mugu minnast allar jo\u0301laga\u0301vurnar, sum hja\u0301 mongum f\u00e6r fi\u0301ggjarliga grundarlagi\u00f0 at skaka. Eitt crescendo fer fram, og vit skulu fylgja to\u0301nunum, halda vit."}, {"text_idx": "#000005", "text": "Men vit eru ikki fullkomin. Vit eru menniskju skapa\u00f0 i\u0301 mynd fullkomileikans. Fyri okkum stendur myndin av barninum i\u0301 krubbuni i\u0301 Betlehem sum naka\u00f0 fullkomi\u00f0. Men hvat fullkomi\u00f0 er i\u0301 einari krubbu, i\u00f0 djo\u0301r i\u0301 fjo\u0301sum vanliga eta u\u0301r?Jesus visti, at Hann gj\u00f8rdist menniskja. Ta\u00f0 fullkomna kom inn i\u0301 heimin sum menniskja. Rundan um alla hesa hending stendur fullkomileikin. Alt til r\u00e6tta ti\u0301\u00f0 og sta\u00f0 og a\u0301 r\u00e6ttan ha\u0301tt. Ta\u00f0 avmyndar, at Jesus var b\u00e6\u00f0i menniskja og Gud. Og okkum da\u0301mar betlehemsmyndina, ti\u0301 hon er menniskjalig. Gud setir Seg i\u0301 samband vi\u00f0 okkum menniskju hesa l\u00f8tu. Eingin fjarst\u00f8\u00f0a, men n\u00e6rvera."}, {"text_idx": "#000006", "text": "Lati\u00f0 okkum vera menniskju. Alt ny\u0301tist ikki at vera fullkomi\u00f0. Vit strekkja ikki til. Lati\u00f0 okkum vi\u00f0urkenna okkum sum vanlig menniskju, ti\u0301 vit hava naka\u00f0 st\u00f8rri, vit hava samband vi\u00f0 fullkomileikan. Hann ger alt fullkomi\u00f0."}]